ফের ব্যর্থ টপ অর্ডার, লড়ছেন পন্থ-জাদেজা

কলকাতা: ম্যাচ বদলায়, মাঠ বদলায়, ভারতের টিম কম্বিনেশন বদলায়, কিন্তু টপ অর্ডারের ব্যর্থতার চিত্রটা বদলায় না। সিডনি ক্রিকেট গ্রাউন্ডে (SCG) ৭২ রানে চার উইকেট পড়ে গেল টিম ইন্ডিয়ার। ঋষভ পন্থ (Rishabh Pant) এবং রবীন্দ্র জাদেজা (Ravindra Jadeja) আপাতত লড়ছেন।

বৃহস্পতিবার দিনটা যে ইস্যু উত্তাল হয়েছিল, তাই সত্যি হল। বাদ দেওয়া হল অধিনায়ক রোহিত শর্মাকে (Rohit Sharma)। টস করতে এলেন জসপ্রীত বুমরা (Jasprit Bumrah)। জানিয়ে দিলেন, দলে দুটি বদল হয়েছে, আকাশ দীপের জায়গায় অভিষেক করছেন প্রসিদ্ধ কৃষ্ণ এবং রোহিতের জায়গায় খেলছেন শুভমান গিল।

আরও পড়ুন: যুবভারতীতে হায়দরাবাদকে ধরাশায়ী করল মোহনবাগান

টসে জিতে ব্যাটিং নিলেন বুমরা। সাধারণত এসসিজিতে যেরকম পিচ বানানো হয়, এবারেরটা তার থেকে আলাদা, অনেক বেশি সবুজ এটা। স্কট বোল্যান্ড, মিচেল স্টার্করা সুবিধা আদায় করলেন। এই সিরিজে ব্যাট হাতে ভারতের সবথেকে ধারাবাহিক যশস্বী জয়সওয়াল ১০ রানে ফিরলেন। আর এক ওপেনার কে এল রাহুল চার। গিল ৬৪ বল খেলে ২০ রান করে সেট হলেন, তারপর নাথান লায়নের বলে আউট হলেন।

বিরাট কোহলি (Virat Kohli) সেই একই কায়দায় আউট হলেন। বোল্যান্ডের অফস্টাম্পের বাইরের বলে ব্যাট চালালেন, বল জমা পড়ল তৃতীয় স্লিপের হাতে। আগের টেস্টের মতো খারাপ শট না হলেও এই বলটাও ছেড়ে দিতে পারতেন কোহলি।