সিডনির পিচে নিশ্চিন্তে ঘাস খাবে গরু, কটাক্ষ সানির

কলকাতা: ১৮৫ রানে অল আউট হয়ে গিয়েছে ভারত। ব্যাটারদের ব্যর্থতা প্রধান কারণ তো বটেই, তবে সিডনি ক্রিকেটে গ্রাউন্ডের (SCG) উইকেটও দায়ী। এসসিজিতে এত সবুজ, প্রাণবন্ত পিচ দেখা যায় না। পিচ নিয়ে এবার কটাক্ষ করলেন ভারতের কিংবদন্তি ব্যাটার সুনীল গাভাসকর (Sunil Gavaskar)। ঠিক পিচ নিয়ে নয়, কটাক্ষ করলেন অস্ট্রেলিয়ার প্রাক্তনদের।

প্রাক্তন অজি ওপেনার জাস্টিন ল্যাঙ্গার (Justin Langer) বলেছেন, সিডনির উইকেটে এত ঘাস তিনি কখনও দেখেননি। সেই কথা উদ্ধৃত করে গাভাসকর বললেন, “ভারতের কোনও প্রাক্তন ক্রিকেটার কিন্তু এ নিয়ে আপত্তি বা ঘ্যানঘ্যান করেননি। অথচ ভারতে যখন পিচে ঘাস থাকে না, বল একটু ঘুরবে মনে হয়, পৃথিবীর অন্যান্য অংশের বহু প্রাক্তন ক্রিকেটার পিচের সমালোচনা করেন। ভারতের কোনও প্রাক্তন কিন্তু এমন করেন না কারণ আমরা বিদেশের পরিবেশের সঙ্গে মানিয়ে নেওয়ার গুরুত্ব বুঝি।”

আরও পড়ুন: ফের ব্যাটিং বিপর্যয়, ভারত অল আউট ১৮৫ রানে

সেনা (SENA) দেশের একাধিক প্রাক্তন ক্রিকেটার ভারতে ঘূর্ণি পিচ নিয়ে কটাক্ষ করেছেন, সমালোচনা করেছেন। সিডনির পিচকে উপলক্ষ করে তাঁদের ধুয়ে দিলেন সানি। তিনি বললেন, এখানে গরুতে ঘাসও খেতে পারবে। ৩৪টি টেস্ট সেঞ্চুরির মালিক বলেন, “আমি অতীতে সিডনিতে এত ঘাস দেখিনি। সম্ভবত ২০২৪ বর্ডার-গাভাসকর ট্রফির অন্যান্য মাঠের তুলনায় এখানকার ঘাসের আস্তরণ উঁচুর দিয়ে। ব্যাট করা কঠিন, সফরকারী ব্যাটাররা ব্যাটে বলে করতে পারছে না। সিডনির পিচে গরু নিশ্চিন্তে ঘাস খেতে পারবে।”

টসে জিতে ব্যাটিং নিয়েছিলেন ভারত অধিনায়ক জসপ্রীত বুমরা (Jasprit Bumrah)। কিন্তু দলের ব্যাটাররা সেই সিদ্ধান্তের কোনও সম্মান রাখলেন না। টিম ইন্ডিয়া অল আউট হয়ে গেল ১৭৫ রানে। আবারও ব্যর্থ হল টপ অর্ডার। দলের হয়ে সর্বোচ্চ ৪০ রান করলেন ঋষভ পন্থ। তিনিও খারাপ শট খেলে প্যাভিলিয়নে ফিরলেন। আবারও দায়িত্বজ্ঞানহীনতার পরিচয় দিলেন।