ফের খোঁচা রোগে আউট কোহলি, টি২০ খেলছেন পন্থ

ওয়েবডেস্ক: আবারও ব্যর্থ বিরাট কোহলি (Virat Kohli)। আবারও সেই অফস্টাম্পের বাইরের বল এবং উইকেটের পিছনে খোঁচা। ঘাতক সেই স্কট বোল্যান্ড (Scott Boland)। ভারতের প্রথম তিন উইকেট নিলেন তিনিই। হ্যাজলউড-স্টার্ক-কামিন্স ত্রয়ী থাকলে সুযোগ পান না। কিন্তু যখনই সুযোগ পান, নিজেকে প্রমাণ করেন। এদিনও কামিন্স আর স্টার্ক শুরুতে উইকেট ফেলতে পারেননি। প্রথম চেঞ্জে এসে আঘাত হানেন বোল্যান্ড।

প্রথমে কে এল রাহুলকে বোল্ড করলেন, তারপর যশস্বী জয়সওয়ালও বোল্ড, এবং অবশেষে কোহলি। এরপর শুভমান গিল আউট হলেন বিউ ওয়েবস্টারের বলে। প্রথম ইনিংসে নাথান লায়নকে স্টেপ করে খেলতে গিয়ে আউট হয়েছিলেন। দ্বিতীয় ইনিংসেও একই ভুল করলেন। বল তাঁর ব্যাটের ইনসাইড এজ নিয়ে উইকেটকিপারের হাতে জমা পড়ল।

আরও পড়ুন: ম্যাচে ফিরল ভারত, তবে বুমরাকে নিয়ে আশঙ্কা!

এই প্রতিবেদন প্রকাশিত হওয়ার সময় চার উইকেট হারিয়ে ৮৫ রান করেছে ভারত অর্থাৎ লিড ৮৯। এই অবস্থায় আসতে পারার কৃতিত্ব সম্পূর্ণ বোলারদের। অস্ট্রেলিয়াকে ১৮১ রানে শেষ করলেন পেসাররা। মহম্মদ সিরাজ এবং প্রসিদ্ধ কৃষ্ণ তিনটি করে উইকেট নিলেন। দুটি করে উইকেট নিয়েছেন জসপ্রীত বুমরা এবং নীতীশ কুমার রেড্ডি। চার রানে এগিয়ে থেকে তৃতীয় ইনিংস শুরু করল ভারত। দায়িত্ব এবার ব্যাটারদের।

চোট পেয়ে মাঠ ছেড়েছিলেন ভারতের সেরা অস্ত্র জসপ্রীত বুমরা। খবর আসে, নিকটবর্তী হাসপাতালে স্ক্যান করাতে গিয়েছেন। পুরনো পিঠের চোট ফিরে এল কি না তা এখনও নিশ্চিতভাবে জানা যায়নি। তবে তাঁকে মাঠে ফিরে দৌড়তে দেখা গেল যা ভারতের জন্য অত্যন্ত ভালো খবর। এখন দরকার স্কোরবোর্ডে কিছু রান।